สปส.ยิ้มกริ่มรับกำไร3หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — 9 เดือนประกันสังคมฟาดกำไรเกือบ 2.5 หมื่นล้านบาท ทั้งปีไม่ต่ำกว่า 3 หมื่นล้านบาท ปักธงยกระดับเทียบชั้น กบข. เพิ่มช่องลงทุนหุ้นเมืองนอก 
รายงานข่าวสำนักงานประกันสังคม (สปส.) แจ้งว่า ผลการดำเนินงานกองทุนประกันสังคมในรอบ 9 เดือนแรกของปี 2553 มีผลตอบแทนจากการลงทุนจำนวน 2.498 หมื่นล้านบาท ประกอบด้วยดอกเบี้ยรับจากเงินฝาก พันธบัตร และหุ้นกู้ จำนวน 1.89 หมื่นล้านบาท เงินปันผลและกำไรจากการขายหลักทรัพย์ 6,071 ล้านบาท คิดเป็น อัตราผลตอบแทนย้อนหลัง 12 เดือน 6.25% 
ทั้งนี้ สปส.คาดว่าในปีนี้ทั้งปีจะมีกำไร 3 หมื่นล้านบาท เพิ่มขึ้นจากปี 2552 ที่กองทุนประกันสังคมมีผลตอบแทนจากการลงทุน 2.66 หมื่นล้านบาท
ปัจจุบันกองทุนประกันสังคมมีเงินลงทุนทั้งสิ้น 7.5 แสนล้านบาท แบ่งลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจที่มีกระทรวงการคลังค้ำประกัน เงินฝากธนาคาร และหุ้นกู้เอกชน 6.05 แสนล้านบาท คิดเป็น 81% ของเงินลงทุน ส่วนเงินลงทุนในหลักทรัพย์ที่มีความเสี่ยง ได้แก่ ตราสารหนี้อื่นๆ หน่วยลงทุน และหุ้นสามัญต่างๆ รวม 1.451 แสนล้านบาท คิดเป็น 19% ของเงินลงทุน
รายงานข่าวแจ้งว่า ขณะนี้ สปส.มีแนวคิดที่จะปรับสถานภาพสำนักงานบริการการลงทุนขึ้นเป็นนิติบุคคลเช่นเดียวกับกองทุนบำเหน็จบำนาญข้าราชการ (กบข.) เพื่อมีความคล่องตัวการลงทุนและสามารถถือครองสินทรัพย์ได้ เนื่องจากที่ผ่านมา สปส.ซื้ออสังหาริมทรัพย์หรือสินทรัพย์อื่นๆ ได้ แต่ สปส.ไม่สามารถถือครองหรือมีกรรมสิทธิ์ในทรัพย์สินได้ ต้องโอนชื่อเป็นสมบัติของกรมธนารักษ์ ทำให้เสียโอกาสการลงทุนในอสังหาริมทรัพย์โดยตรงเพื่อสร้างผลตอบแทน 
นอกจากนี้ สปส.ยังมีความจำเป็นต้องปรับกรอบการลงทุนเพื่อรองรับการลงทุนในหลักทรัพย์กลุ่มใหม่ ทั้งในประเทศและต่างประเทศ เนื่องจากตลาดการลงทุนในประเทศมีขีดจำกัด ขณะที่เงินลงทุนของกองทุนประกันสังคมจะทยอยเพิ่มขึ้นอย่างต่อเนื่อง จึงต้องหาผลตอบแทนให้สามารถรองรับค่าใช้จ่ายของกองทุน